Weermag, vloot ontplooi om mariene lewe te beskermPerlemoen (Argieffoto) ŉ Spesiale gesamentlike veiligheidsmagteoperasie wat in die Overberg in die Wes-Kaap van stapel gestuur is om mariene hulpbronne te beskerm, het reeds aansienlik vrugte afgewerp. Die Suid-Afrikaanse Nasionale Weermag (SANW) het sedert November begin om patrolliewerk in pantservoertuie op land te doen, terwyl die SA Vloot patrollies in die see in die Overberg- en Strand-gebied behartig. Kapt. Jaco Theunissen van die SA Vloot het Saterdag in ŉ verklaring gesê dié operasie het reeds daartoe gelei dat daar boetes uitgereik en op goedere beslag gelê is met ŉ gesamentlike waarde van R321 116. Die ontplooide SANW-personeel is onder die bevel van ŉ gesamentlike operasionele hoofkantoor wat bestaan uit die SANW, die lugmag, die vloot, die militêre gesondheidsdienste, die SAPD en die departement van landbou, bosbou en visserye. Volgens Theunissen het die Wes-Kaapse taktiese hoofkantoor ŉ basis in Gansbaai gevestig van waar die land- en seepatrollies beheer word. Weermaglede patrolleer al met die kus langs om mariene hulpbronne teen onwettige stroping te beskerm en bote en duikers te verhoed om in die see in te beweeg met die oog op onwettige aktiwiteite. Hy sê sedert die operasie begin het, is daar al op 1 374 stukke perlemoen ter waarde van R91 500 beslag gelê, asook duik- en ander toerusting ter waarde van R227 116. Boetes van R2 500 is ook al uitgereik.” Theunissen sê die SANW-magte sal voortgaan met die operasie in die gebied en ŉ sterk teenwoordigheid handhaaf.